REGULAMENTUL (CE) NR. 1044/2009 AL COMISIEI
din 4 noiembrie 2009
de modificare a Regulamentului (CE) nr. 274/2009 de fixare a limitelor cantitative pentru exporturile de zahăr și izoglucoză peste cotă până la sfârșitul anul de comercializare 2009/2010
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 61 primul paragraf litera (d), coroborat cu articolul 4,
întrucât:
(1)
Conform articolului 61 primul paragraf litera (d) din Regulamentul (CE) nr. 1234/2007, zahărul produs în cursul unui an de comercializare în surplus față de cota menționată la articolul 56 din regulamentul respectiv poate fi exportat numai în limita cantitativă care urmează să fie stabilită.
(2)
Regulamentul (CE) nr. 951/2006 al Comisiei din 30 iunie 2006 de stabilire a normelor de aplicare a Regulamentului (CE) nr. 318/2006 al Consiliului în ceea ce privește schimburile cu țările terțe în sectorul zahărului (2) prevede norme detaliate de aplicare pentru exporturile peste cotă, în special în privința eliberării licențelor de export. Cu toate acestea, este necesar ca limita cantitativă să fie stabilită pentru fiecare an de comercializare, ținând seama de eventualele oportunități de pe piețele de export.
(3)
Regulamentul (CE) nr. 274/2009 al Comisiei (3) a stabilit limita cantitativă pentru exporturile de zahăr peste cotă la 6 500 000 de tone pentru anul de comercializare 2009/2010. Cu toate acestea, în conformitate cu cele mai recente prognoze realizate la începutul anului de recoltare 2009/2010 pentru sfecla de zahăr, există certitudinea că, având în vedere condițiile meteorologice foarte favorabile, în Comunitate va fi produsă o mare cantitate de zahăr din sfeclă de zahăr peste cotă. Cantitatea de zahăr peste cotă care urmează să fie produsă în 2009/2010 este estimată inițial la aproximativ 3-4 milioane de tone, ceea ce va genera mari probleme de depozitare și va necesita reportarea unei mari cantități de zahăr în cota de zahăr pentru anul de comercializare 2010/2011. Prin urmare, este necesar ca limita cantitativă pentru exporturile de zahăr peste cotă pentru anul de comercializare 2009/2010 să ajungă la 1 350 000 t.
(4)
Prin urmare, Regulamentul (CE) nr. 274/2009 trebuie modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
La articolul 1 din Regulamentul (CE) nr. 274/2009, alineatul (1) se înlocuiește cu următorul text:
„(1) Pentru anul de comercializare 2009/2010, care durează de la 1 octombrie 2009 la 30 septembrie 2010, limita cantitativă menționată la articolul 61 primul paragraf litera (d) din Regulamentul (CE) nr. 1234/2007 este de 1 350 000 de tone pentru exporturile fără restituire de zahăr alb peste cotă încadrat la codul NC 1701 99.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 noiembrie 2009.